Outlive
Du får ansvar for alt fra minedriften til befrielsen af gidsler i fjendens lejr. OUTLIVE  byder både på flot grafik og en logisk brugerflade, der gør, at du hurtigt kan kontrollere spillet. 

Når demoen er installeret, kan du finde den i Start-menuen under Programmer. Vælg Take 2 og derefter Outlive Demo. Du kan også vælge først at læse om spillet ved at vælge Outlive Demo-Tech Notes, der uden at forbinde til Internettet åbner en menu i Explorer.

Hvis du vælger Outlive Demo, får du en menu med to muligheder: Tech Notes og Ok.
Klik Ok.

Nu skal du indtaste dit navn og vælge sværhedsgrad. Hvis du ikke er vant til at spille denne type strategispil, anbefaler vi, at du vælger Easy.
Klik Ok.

Vælg nu Single Player, og derefter Campaign.

Nu bliver du spurgt, om du vil spille et prøvespil. En såkaldt "Tutorial". Det bør du sige ja til, da du så på en effektiv måde bliver sat ind i spillets mange funktioner. 
Klik derfor Yes.

Nu får du med både stemme og tekst at vide, hvad du skal. Du skal gennemføre 20 opgaver i alt, og bagefter bliver din indsats evalueret.
Klik Ok.

Spillet er nu i gang. 
Da det er et såkaldt "real time-strategispil", er spillet hele tiden i gang. Det står i modsætning til et såkaldt "turbaseret strategispil", hvor du først oplever konsekvenserne af dine og modstandernes  handlinger efter endt tur. Men i OUTLIVE sker der også ting og sager, mens du sidder og tænker over næste handling. Så hvis du vil pause spillet, skal du bare venstreklikke på det tikkende ur i skærmens venstre side. Du kan så give de forskellige fabrikker og køretøjer ordrer under pausen, men de bliver ikke udført før du sætter spillet i gang igen.

Mens du har spillet sat til pause, gennemgår vi skærmens elementer:
-	I nederste venstre hjørne ser du et kort over hele spilleområdet. De sorte områder er steder, du ikke har været endnu.
-	På den lille fane ovenover med navnet Menu kan du save, loade eller standse spil. Via Objectives kan du genopfriske, hvad din nuværende opgave er.
-	Via ? får du hjælp
-	I det store vindue nederst styrer du og får oplysninger om det hus eller køretøj, du har markeret med et venstreklik. De mange tegn til højre giver med et klik kommandoer til enhederne. Hold musen hen over dem og se, hvad de bruges til. Når du skal give en kommando, så klikker du på tegnet og venstreklikker så det sted på spilleområdet, hvor du vil have ordren udført. Hvis et køretøj bare skal køre fra et sted til et andet, skal du markere det med et venstreklik, og så højreklikke et sted på spilleområdet.
-	De fire symboler i skærmens højre side fungerer på samme måde. Hold musen hen over dem og se, hvad de bruges til.
-	Indimellem dukker der et stort vindue op i toppen af skærmen. Der får du at vide, hvad din næste opgave er, og hvis du ikke går i gang, så dukker vinduet op igen. Klik på krydset, hvis du har forstået ordren og vil af med vinduet.
-	I øverste højre hjørne ser du et tal, der bare stiger og stiger, jo højere tal, jo bedre går det med at udføre dine ordrer. Hvis du klikker på pilen, får du to "barometre", hvor du kan indstille, hvor mange ressourcer du vil bruge på henholdsvis vedligeholdelse og forskning. Intet mindre end 100 % anbefales.

Stop nu pausen ved at venstreklikke på uret.

Du ser nu en bygning, et lille køretøj og et hul i jorden, og en stemme fortæller, at der ikke er tilstrækkeligt med energi. Det lille køretøj er din håndværker, en såkaldt builder. Venstreklik på det, og derefter på symbolet med et dollartegn i det store vindue i bunden af skærmen. Vælg så Wind Power Plant, og venstreklik på spilleområdet lige ved siden af den store bygning. Du skulle gerne et øjeblik se en grøn linie imellem vindmølle og bygning. Det betyder, at der er forbindelse. Nu skulle builder gerne gå i gang med at bygge. 

NB!: Hvis byggeriet ikke går i gang, er det enten fordi, du ikke har afsluttet pausen, eller fordi noget af bygningen er placeret uden for spilleområdet.

Når builder er færdig, er din næste opgave er at bygge en fabrik, der kan udvinde jernmalm fra hullet i jorden.  Klik på din builder og derefter på dollartegnet, vælg Ore Extractor, og klik så oven på hullet. Nu går builder i gang med at bygge.

Nu mangler du køretøjer til at hente og bringe malm. Derfor skal du bygge en fabrik, der laver køretøjer. Klik på din builder, vælg Basic Buildings og derefter Vehicles Factory, og med et venstreklik et sted på spilleområdet går byggeriet i gang. Når fabrikken er færdig, klikker du på fabrikken og vælger symbolet Gatherer, når bilen er færdig, står den ved fabrikkens udgang. Klik på den, og højreklik derefter på minen, og den går nu i gang med at køre malm fra mine til hovedbygning.

Du har nu løst tre af de tyve opgaver. Når alle tyve opgaver er gennemført, vil du blive evalueret. Og har du fået blod på tanden, kan du i stedet for at vælge Campaign så vælge Custom Map, der sender dig ud på en mission, hvor du spiller på almindelige vilkår.

Husk, at du via Start-menuen/Programmer altid kan vælge Outlive Demo-Tech Notes og få hjælp og i øvrigt læse om spillet. Teksten bliver åbnet med Explorer, og brug så de aktive overskrifter i venstre side til at læse om spillet.